Autoritățile Rusiei susțin că le oferă avocați din oficiu, plătiți de stat, celor patru arestați care sunt acuzați că au comis atacul terorist din data de 22 martie 2024.
Potrivit presei de stat de la Moscova, niciunul dintre cei patru teroriști nu a cerut să-și aducă un avocat propriu. Mass-media din Rusia precizează numele celor patru principali acuzați: Dalerjon Mirzoyev, Saidakram Rachabalizod, Shamsidin Fariduni și Muhammadsobir Faizov. Toți patru ar fi originari din Tadjikistan – o țară din Asia Centrală, rezultată din dezmembrarea fostei URSS. Despre ei se afirmă că sunt cei care au tras asupra persoanelor care erau prezente în sala de concerte Crocus City Hall.
Bilanțul provizoriu al atacului terorist din seara de 22 martie 2024 este de 137 de morți și 182 de răniți. Conform legii din Rusia, pedeapsa maximă pe care o pot primi autorii atacului este aceea de închisoare pe viață. Dar după producerea atacului terorist, au apărut opinii în Rusia care solicită reintroducerea pedepsei cu moartea.
Autoritățile din Rusia susțin că principalii patru acuzați au fost capturați în timp ce se îndreptau spre granița cu Ucraina, unde ar fi intenționat să se refugieze. Ucraina și SUA au dezmințit orice legătură a Ucrainei cu atentatul comis la Moscova sau cu autorii atentatului. Atacul a fost revendicat de organizația teroristă ISIS K.